ΚΟΖΑΝΗ

ΙΣΤΟΡΙΑ- ΑΞΙΟΘΕΑΤΑ

* ΙΣΤΟΡΙΑ:

Η Κοζάνη είναι πόλη της [δυτικής Μακεδονία](https://el.wikipedia.org/wiki/%CE%A0%CE%B5%CF%81%CE%B9%CF%86%CE%AD%CF%81%CE%B5%CE%B9%CE%B1_%CE%94%CF%85%CF%84%CE%B9%CE%BA%CE%AE%CF%82_%CE%9C%CE%B1%CE%BA%CE%B5%CE%B4%CE%BF%CE%BD%CE%AF%CE%B1%CF%82)ς. Είναι χτισμένη ανάμεσα στις οροσειρές του [Βερμίου](https://el.wikipedia.org/wiki/%CE%92%CE%AD%CF%81%CE%BC%CE%B9%CE%BF), του Μπούρινου και των [Πιερίων](https://el.wikipedia.org/wiki/%CE%A0%CE%B9%CE%AD%CF%81%CE%B9%CE%B1_%CE%8C%CF%81%CE%B7).

Η περιοχή του νομού Κοζάνης βρίσκεται παρούσα σε όλες τις ιστορικές περιόδους από τα προϊστορικά χρόνια μέχρι τη σύγχρονη εποχή. Τα πρώτα αρχαιολογικά ευρήματα στην περιοχή χρονολογούνται πριν από 70 - 80 εκατομμύρια χρόνια. Πρόκειται για χαυλιόδοντες από ελεφαντοειδή, κάτω γνάθο από ιπποπόταμο, γαστερόποδα και αστερόποδα, τα οποία βρέθηκαν κατά τις διαδικασίες εξόρυξης λιγνίτη.

Η εμφάνιση του ανθρώπου στην περιοχή προσδιορίζεται περίπου πριν από 100.000 χρόνια, χάρη σε πέλεκυ που βρέθηκε στη Σιάτιστα, και θεωρείται το αρχαιότερο εργαλείο που βρέθηκε ποτέ στη χώρα. Επίσης, έχουν βρεθεί πάνω από 100 οικισμοί και ευρήματα, που μαρτυρούν την ύπαρξη οργανωμένης ζωής από την προϊστορική περίοδο (εποχές λίθου, χαλκού και σιδήρου) σε διάφορα σημεία του νομού.

Κατά την αρχαϊκή περίοδο η περιοχή κατοικούνταν από ελληνικά φύλα, και δημιουργήθηκαν τρία βασίλεια, της Ελίμειας, της Εορδαίας και της Ορεστίδας, που είναι γνωστά ως Βασίλεια της Άνω Μακεδονίας και μνημονεύονται για πρώτη φορά από τον Ηρόδοτο. Τα βασίλεια αυτά είχαν εμπορική, πολιτισμική και πολιτική επικοινωνία με τους υπόλοιπους Έλληνες.

Κατά τους Βυζαντινούς χρόνους η περιοχή της Κοζάνης βρίσκεται στη ζώνη επίδρασης του Βυζαντίου. Την περίοδο αυτή αρχίζει να ισχυροποιείται η περιοχή και για αυτό συναντάμε αρκετά δείγματα πολιτισμού και μνημεία (εκκλησίες, μοναστήρια, κάστρα, οικισμούς). Η Οθωμανική κατοχή στην περιοχή κράτησε πάνω από 5 αιώνες, από τον 14ο αιώνα μέχρι το 1912. Παρά την κατοχή, ο πληθυσμός της περιοχής της Κοζάνης αναπτύσσει έντονη εμπορική, επιχειρηματική, βιοτεχνική και οικοτεχνική δραστηριότητα και μεγαλουργεί.

Τέλος, οι Κοζανίτες συμμετέχουν μαζικά στον Μακεδονικό Αγώνα. Η απελευθέρωση του Νομού Κοζάνης πραγματοποιήθηκε το 1912, και η περιοχή απελευθερώθηκε μετά από 5 αιώνες Οθωμανικής κατοχής. Το 1915 ιδρύθηκε ο Νομός Κοζάνης, με προσωρινή έδρα τη Σιάτιστα, και το 1918 μεταφέρθηκε η έδρα στην Κοζάνη. Σταθμό στην νεότερη ιστορία της περιοχής αποτελεί η ανταλλαγή των πληθυσμών, οπότε εγκαθίστανται στην περιοχή 40.000 πρόσφυγες, στην πλειοψηφία τους ποντιακής καταγωγής, ενώ εγκαταστάθηκαν και Έλληνες από την Ανατολική Θράκη και την Μικρά Ασία. Στη διάρκεια της κατοχής η συντριπτική πλειοψηφία των κατοίκων του Νομού Κοζάνης συμμετείχε στην αντίσταση εναντίον των κατακτητών. Η αντίδραση των κατακτητών πολλές φορές ήταν σκληρή. Η περιοχή σημαδεύτηκε κατά τη διάρκεια της Γερμανικής κατοχής από τη σφαγή που έγινε στα χωριά Πύργοι και αφορούσε κυρίως άμαχο πληθυσμό, γυναίκες και παιδιά, και Μεσόβουνο, όπου εξοντώθηκε σχεδόν όλος ο ανδρικός πληθυσμός ηλικίας από 16 έως 69 χρονών. Τα χωριά ερημώθηκαν και οι κάτοικοι που είχαν διασωθεί επέστρεψαν μετά από αρκετό διάστημα.

* ΑΞΙΟΘΕΑΤΑ:

Το ***Ιστορικό-Λαογραφικό & Φυσικής Ιστορίας Μουσείο***Κοζάνης ιδρύθηκε το 1969 και εγκαινιάσθηκε επίσημα στις 10 Οκτωβρίου 1987. Περιλαμβάνει τις εξής θεματικές κατηγορίες:

[Έκθεση Φυσικής Ιστορίας](http://www.mouseio-kozanis.gr/component/option,com_wrapper/Itemid,42/lang,el/) (από την Παλαιολιθική εποχή μέχρι και τους νεότερους χρόνους)

[Αρχαιολογική- Βυζαντινή](http://www.mouseio-kozanis.gr/component/option,com_wrapper/Itemid,40/lang,el/) έκθεση (από το 7000 π.Χ. έως 1453 μ.Χ.)

Ιστορική έκθεση (από το 1453 έως 1944)

[Λαογραφική](http://www.mouseio-kozanis.gr/component/option,com_wrapper/Itemid,41/lang,el/) έκθεση, που θεωρείται και η σημαντικότερη, (από το 1640 έως 1960) Πινακοθήκη νεότερων χρόνων

Συλλογή γραμματοσήμων (1861-2004)

Συλλογή ραδιοφώνων (1930-1960)

Στόχος της ίδρυσης του Μουσείου ήταν η διάσωση της πολιτιστικής κληρονομιάς του τόπου μέσω της καταγραφής και περισυλλογής των αντικειμένων.

***Μπουχάρια- Γεώπαρκο:*** Στην περιοχή Μικρόβαλτου, υπάρχουν γεωλογικές-γεωμορφολογικές δομές που συνιστούν φυσικούς σχηματισμούς και αντιπροσωπεύουν σημαντικές στιγμές της γεωλογικής ιστορίας της γης. Στο Μικρόβαλτο τα «Μπουχάρια» που στην τοπική διάλεκτο σημαίνουν καμινάδες, είναι γεωλογικοί σχηματισμοί ηλικίας πολλών χιλιάδων ετών που δημιουργήθηκαν από χώμα, μάργες (ιζηματογενείς σχηματισμοί μεταξύ ασβεστόλιθου και αργίλου) και κροκάλες, με υλικό συγκόλλησης οξείδια του σιδήρου και διοξείδιο του πυριτίου. Τα «Μπουχάρια» έχουν ύψος 3–7 μέτρα και στην κορυφή τους έχουν σαν καπέλο, σχιστολιθικές πλάκες και έτσι μοιάζουν σαν τεράστια μανιτάρια.

***Καμπαναριό- Ρολόι:*** Στα 26 μέτρα πάνω από το έδαφος, της κεντρικής πλατείας της Κοζάνης, στέκει αγέρωχο από το 1855 το καμπαναριό, με το μεγάλο ρολόι, στον Ιερό Ναό του Αγίου Νικολάου. Ο Ναός που χτίστηκε το 1664 πήρε άδεια ανέγερσης κωδωνοστασίου το 1728 με τούρκικο φιρμάνι. Σήμα κατατεθέν της πόλης της Κοζάνης, [διαχρονικό](http://www.newsit.gr/tags/kozani) της σύμβολο και σημείο αναφοράς και συνάντησης κατοίκων και επισκεπτών.

Εκτός από τα παραπάνω αξιοθέατα της Κοζάνης, υπάρχουν επίσης και:

* **Φαράγγι του Σκεπασμένου**
* **Αρχαιολογικό μουσείο Αιανής**
* **Πλατεία Νίκης**
* **Τεχνητή Λίμνη Πολυφύτου**
* **Αρχοντικό Λασσάνη**
* **Άλσος Βελβεντού**
* **Κοβεντάριος Δημοτική Βιβλιοθήκη**

Παπαντωνίου Ιζαμπέλα